Kommissionens forordning (EF) nr. 192/2002

af 31. januar 2002

om udstedelse af importlicenser for sukker og sukker- og kakaoblandinger med AVS/OLT- eller EF/OLT-kumulation af oprindelsen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets afgørelse 2001/822/EF af 27. november 2001 om de oversøiske landes og territoriers associering med Det Europæiske Fællesskab(1), særlig bilag III, artikel 6, stk. 4, og

ud fra følgende betragtninger:

(1) AVS/OLT- eller EF/OLT-kumulation af oprindelsen er i henhold til afgørelse 2001/822/EF tilladt for de i nævnte afgørelse fastsatte mængder af produkter henhørende under KN-kapitel 17 og KN-kode 1806 10 30 og 1806 10 90.

(2) Der bør indføres en licensordning for disse produkter og fastsættes bestemmelser for udstedelse af disse licenser for at muliggøre den fornødne kontrol ved importen af de i afgørelsen fastsatte mængder.

(3) Bestemmelserne i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(2), senest ændret ved forordning (EF) nr. 2299/2001(3), bør anvendes med forbehold af de særlige bestemmelser i nærværende forordning.

(4) For at sikre en korrekt forvaltning, undgå spekulation og muliggøre en effektiv kontrol bør der fastsættes bestemmelser for indgivelse af licensansøgninger og angives, hvilke dokumenter ansøgerne skal fremlægge.

(5) Der bør fastsættes kendetegnene for licensansøgningsblanketten for de pågældende produkter. For at sikre en rigoristisk forvaltning af indførslen bør det fastsættes, at rettigheder i henhold til licenserne ikke kan overdrages, og at det ikke er tilladt at lade de mængder, som overstiger de i licensen anførte mængder, overgå til fri omsætning.

(6) Der bør fastsættes en tidsplan for indgivelse af ansøgninger og myndighedernes udstedelse af licenser samt fastsættes en ensartet nedsættelseskoefficient i tilfælde af en overskridelse af den årlige maksimumsmængde. Det bør i den forbindelse fastsættes, at de erhvervsdrivende kan trække deres ansøgninger tilbage med øjeblikkelig frigivelse af sikkerheden. Endelig bør der fastsættes særlige frister for indgivelse af licensansøgninger og udstedelse af licenser i begyndelsen af 2002.

(7) Da den importordning, der blev indført ved Rådets afgørelse 97/803/EF af 24. november 1997 om midtvejsrevision af Rådets afgørelse 91/482/EØF om de oversøiske landes og territoriers associering med Det Europæiske Økonomiske Fællesskab(4), er blevet erstattet af den ordning, der blev indført ved afgørelse 2001/822/EF, bør Kommissionens forordning (EF) nr. 2553/1997 af 17. december 1997 om udstedelse af importlicenser for visse produkter henhørende under KN-kode 1701, 1702, 1703 og 1704 med AVS-OLT-kumulation af oprindelsen(5) ophæves -

UDSTEDT FØLGENDE FORORDNING:

Artikel 1

1. Ved indførsel af produkter henhørende under KN-kapitel 17 og KN-kode 1806 10 30 og 1806 10 90 med AVS/OLT- eller EF/OLT-kumulation af oprindelsen skal der fremlægges importlicenser, der udstedes i henhold til bestemmelserne i forordning (EF) nr. 1291/2000, jf. dog bestemmelserne i nærværende forordning.

2. De importlicenser, der udstedes i henhold til nærværende forordning, får løbenummer 09.4652.

Artikel 2

Begrebet "varer med oprindelsesstatus" og de tilhørende administrative metoder anvendes i nærværende forordning som defineret i bilag III til afgørelse 2001/822/EF.

Artikel 3

1. Ansøgningerne om importlicens indgives til medlemsstaternes myndigheder.

2. Ansøgningen om importlicens vedrører mindst 25 tons og højst den maksimumsmængde, der er tilladt ifølge artikel 6, stk. 4, i bilag III til afgørelse 2001/822/EF.

3. Ansøgningen om importlicens ledsages af følgende dokumenter:

a) den eksportlicens, som myndighederne i OLT har udfærdiget på basis af formularmodellen i bilaget, og som er udstedt af de organer, der har kompetencen til at udstede EUR 1-certifikater

b) bevis for, at ansøgeren er en fysisk eller juridisk person, der i mindst seks måneder har drevet handelsvirksomhed i sukkersektoren

c) ansøgerens skriftlige erklæring om, at han ikke har indgivet mere end én ansøgning inden udløbet af fristen for indgivelse af ansøgninger. Hvis han indgiver mere end én ansøgning om importlicens, tages ingen af hans ansøgninger i betragtning

d) bevis for, at ansøgeren har stillet en sikkerhed svarende til 12 EUR pr. 100 kg.

Artikel 4

Licensansøgningen og importlicensen indeholder følgende oplysninger:

a) OLT-afsendelseslandet anføres i rubrik 7, og der sættes kryds ved "ja"

b) OLT-oprindelseslandet anføres i rubrik 8, og der sættes kryds ved "ja". Importlicensen gælder kun for produkter med oprindelse i det OLT, der er anført i den pågældende rubrik

c) i licensens rubrik 20 anføres en af følgende angivelser:

- Exención de derechos de importación (Decisión 2001/822/CE, artículo 35) número de orden ...

- Fritages for importafgifter (artikel 35 i afgørelse 2001/822/EF), løbenummer ...

- Frei von Einfuhrabgaben (Beschluss 2001/822/EG, Artikel 35), Ordnungsnummer ...

- Δασμολογική απαλλαγή (απόφαση 2001/822/ΕΚ, άρθρο 35), αύξων αριθμός ...

- Free from import duty (Decision 2001/822/EC, Article 35), serial number ...

- Exemption du droit d'importation (Décision 2001/822/CE, article 35), numéro d'ordre ...

- Esenzione dal dazio all'importazione (Decisione 2001/822/CE, articolo 35), numero d'ordine ...

- Vrij van invoerrechten (Besluit 2001/822/EG, artikel 35), volgnummer ...

- Isenção de direitos de importação (Decisão 2001/822/CE, artigo 35.o), número de ordem ...

- Vapaa tuontitulleista (päätöksen 2001/822/EY 35 artikla), järjestysnumero ...

- Importtullfri (beslut 2001/822/EG, artikel 35), löpnummer ...

Artikel 5

1. Uanset artikel 8, stk. 4, i forordning (EF) nr. 1291/2000 må den mængde, der overgår til fri omsætning, ikke være større end den, der anført i importlicensens rubrik 17 og 18. Tallet "0" anføres i den forbindelse i rubrik 19 i licensen.

2. Uanset artikel 9 i forordning (EF) nr. 1291/2000 kan de rettigheder, som importlicensen giver, ikke overdrages.

Artikel 6

1. Licensansøgningerne indgives hvert år til medlemsstaternes myndigheder i de første fem arbejdsdage af januar, april, juli og oktober.

For hele 2002 indgives ansøgningerne dog for første gang i de ti første arbejdsdage i februar.

Licenserne udstedes senest 13 arbejdsdage efter den sidste frist for indgivelse af licensansøgninger.

2. Senest to arbejdsdage efter den sidste frist for indgivelse af licensansøgninger meddeler medlemsstaterne Kommissionen følgende:

a) de mængder produkter, opdelt efter ottecifret KN-kode og OLT-oprindelsesland, for hvilke der er ansøgt om importlicens med angivelse af datoerne for ansøgningernes indgivelse

b) de mængder produkter, opdelt efter ottecifret KN-kode og OLT-oprindelsesland, for hvilke importlicenserne ikke er blevet anvendt eller kun er anvendt delvist, svarende til forskellen mellem de på licensernes bagside afskrevne mængder og de mængder, for hvilke licenserne er blevet udstedt.

Hvis der i en medlemsstat ikke er indgivet ansøgninger om importlicens inden udløbet af den i stk. 1 fastsatte frist, underretter medlemsstaten Kommissionen herom inden for den i første afsnit omhandlede frist.

3. Hvis mængderne i licensansøgningerne svarer til eller overstiger den årlige maksimumsmængde, der omhandles i artikel 6, stk. 4, andet afsnit, i bilag III til afgørelse 2001/822/EF, vil Kommissionen senest den 10. arbejdsdag efter den sidste frist for indgivelse af licensansøgninger suspendere indgivelsen af nye ansøgninger for det pågældende år og i givet fald fastsætte den ensartede nedsættelseskoefficient, der skal anvendes på hver enkelt af de indgivne ansøgninger.

Den ensartede nedsættelseskoefficient er proportional med den maksimumsmængde, der fortsat er disponibel, og den mængde, der omfattes af de pågældende licensansøgninger.

Hvis der anvendes en ensartet nedsættelseskoefficient, kan licensansøgningen trækkes tilbage senest den 12. arbejdsdag efter den sidste frist for indgivelse af licensansøgninger. Sikkerheden frigives straks.

4. Hvis den mængde, for hvilken importlicensen udstedes, er lavere end den mængde, der er ansøgt om, nedsættes det i artikel 3, stk. 3, litra d), nævnte sikkerhedsbeløb tilsvarende.

Artikel 7

Importlicenserne gælder fra den faktiske udstedelsesdag og indtil den 31. december i udstedelsesåret.

Artikel 8

Forordning (EF) nr. 2553/97 ophæves.

Artikel 9

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. februar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. januar 2002.

På Kommissionens vegne

Franz Fischler

Medlem af Kommissionen

(1) EFT L 314 af 30.11.2001, s. 1.

(2) EFT L 152 af 24.6.2000, s. 1.

(3) EFT L 308 af 27.11.2001, s. 19.

(4) EFT L 329 af 29.11.1997, s. 50.

(5) EFT L 349 af 19.12.1997, s. 26.

BILAG

>PIC FILE= "L_2002031DA.005802.TIF">